Mažoji kultūros sostinė Panemunėlis ir jo gyventojai:

Fotografas Klemensas Pigaga

Miglė Morkūnaitė- Vervečkienė

Įvairios XXI amžiuje susiklosčiusios aplinkybės nulėmė, kad socialinių tinklų kuriama virtuali realybė vis labiau skverbiasi į kasdienius mūsų gyvenimus. Joje nuolat gimsta įvairiausių iniciatyvų, skirtų suburti bendraminčius. Jų gausa leidžia suprasti, kad nors komunikavimo forma ir kinta (virtualėja), tačiau žmonės visvien trokšta bendrauti. Bene labiausiai socialinėse platformose paplitusios teminės grupės, kuriose renkasi tam tikrų bendruomenių nariai, neretai turintys vienijančių pomėgių ar interesų. Tai – erdvė, kur diskutuojama dominančiomis temomis, dalinamasi informaciją ir t.t.

Viena tokia iniciatyva subūrė Panemunėlio geležinkelio stoties gyventojus ir šiai vietovei prijaučiančiuosius: Facebook tinkle sukurta grupė, kurioje vyksta informacijos sklaida, susijusi su šio krašto tradicijomis, naujienomis, suvedanti seniai nesimačiusius draugus (nuoroda: *https://www.facebook.com/groups/137876179645623*). Ilgainiui čia pradėta dalintis senomis, juodai baltomis fotografijomis, kuriose vietiniai atpažino miestelio ir jo apylinkių žmones – šeimos narius, giminačius, draugus, pažįstamus. Tai – portretinės nuotraukos, įvairios fotosesijos, mokyklos švenčių akimirkos, šeimų šventės ir kt. Grupės nariai šias fotografijas priėmė su didžiuliu entuziazmu ir džiaugsmu. Ne vienam jos sukėlė daug emocijų. Žmonės komentuodavo, kone, kiekvieną nuotrauką, buvo mėginama atpažinti atvaizduotus žmones, kildavo diskusijos ir dalinimasis prisiminimais.

Šios nuotraukos – tai Panemunėlio geležinkelio stoties gyventojo, ilgamečio geležinkelio stoties iešmininko Klemenso Pigagos archyvo dalis. Jo išsaugojimu ir sklaida susirūpino, taip pat čia gimę, augę bendraklasiai Valdemaras Bakšys ir Juozas Tuita. Ėmęsi iniciatyvos, kad būtų surinkta išlikusi įvairaus formato foto dokumentacija (nuotraukos, juostos, lakštinės plokštelės, negatyvai), didžiają jos dalį jie perdavė Lietuvos centriniam valstybiniam archyvo fotodokumentų skyriui, kur buvo pradėti specialūs skenavimo procesai, leidžiantys vėl pažvelgti į kadaise įamžintus vaizdus.

Palikimo dalimi, kuri pateko į archyvo fotodokumentikos skyrių rūpinasi J. Tuita - gaudamas nuskenuotus kadrus publikuoja juos Facebook’e, taip pat Yotube kanale talpina video su šių nuotraukų vizualizacijomis muzikiniame fone.

Pas V. Bakšį liko popieriniai fotografijų likučiai (kartais su užrašais ant vokų, pavardėmis, be datų) ir tradicinio formato fotojuostų negatyvai. Fotografijas namuose nuskenavus buitiniu skeneriu, jam kilo mintis jas publikuoti Panemunėlio geležinkelio stoties Facebook grupėje, įkeliant dideliais kiekiais. Pastebėjęs, jog tai labai sudomino grupės narius, ėmė ieškoti galimybių nuskenuoti visas esamas juostas. Panevėžyje pavyko surasti privatų fotografą Algimantą Pakarklį, kuris sutiko tai padaryti. Iš viso buvo nuskenuota 1510 vnt. fotografijų su 90 pavadinimų, 166 fotojuostos, 5004 vnt. kadrų. Skenavimo darbus finansiškai parėmė kraštiečiai, gyvenantys svetur, tačiau vis dar neabejingi vietovės atminčiai.

Kalbant apie Pigagos biografiją, čia informacija ir atsiminimais pasidalino jo sūnus Albinas Pigaga:

„Klemensas Pigaga gimė 1911 m. rugsėjo 9 d. Žiūrų kaime (Varėnos rajone). Jo tėvas Lukošius, supratęs, kad paveldėtos žemės neužteks šeimai išgyventi, kelis metus dirbo JAV, užsidirbo ir praplėtė žemės valdą iki 80 ha, tiesa, žemdirbystei tiko apie tik 10 ha, likusi žemė buvo tinkama miškui augti.

Šeima buvo gausi: 7 sūnūs ir 2 dukros: Lukošius, Jonas, Klemensas, Petras, Vincas, Juozas, Vladislava (Vladzia), Stanislava (Stasia) ir Viktoras – visi jau baigę žemiškus vargus, užtat Dzūkijoje turiu daugybę giminių – jų vaikų ir anūkų.

Žiūrų kaimas įėjo į okupuoto Vilnijos krašto sudėtį, demarkacinė linija buvo netoli. Tėvas norėjo mokytis, buvo gabus ir žingeidus, bet teko apsiriboti pradine mokykla, – reikėjo darbuotis tėvo ūkyje. Dar paauglys susidomėjo fotografija, nusipirko fotoaparatą ir įsirengė mažytę foto laboratoriją.

Po kurio laiko gavo kelių darbininko darbą geležinkelyje, dirbo Žemaitijoje Lyduvėnuose, vėliau – Panemunėlyje. Kadangi tapo Lietuvos piliečiu, tarnavo kariuomenėje, kur persirgo šiltine.

Panemunėlyje vedė ir liko visam gyvenimui. Mokėsi eksternu (t. y. neakivaizdžiai), išlaikė kvalifikacinį egzaminą, leidusį dirbti stoties tarnautoju. Dirbo iešmininku, budėtoju, kasmet pavaduodavo atostogaujantį stoties viršininką.

Darbas buvo slenkančiu grafiku, tad likęs laikas buvo skirtas fotografijai. Buvo kruopštus ir sumanus, tai užsakymų netrūko. Plačioje apylinkėje fotografavo krikštynas, vestuves, laidotuves, neatsakydavo nei kunigams nei vietiniams funkcionieriams. Tapęs pensininku, toliau užsiėmė fotografija ir sodu. Labai domėjosi naujovėmis ir politika. Mirė staiga sustojus širdžiai 1978 m. lapkričio 5 d., palaidotas Joneliškių kapinėse”.

K. Pigaga buvo reikšmingas žmogus Panemunėlio krašto gyvenime – savarankiškai mokydamasis ir tobulėdamas fotografijoje technine prasme, fiksavo svarbias žmonių gyvenimų akimirkas. Todėl nenuostabu, jog Panemunėlio geležinkelio stoties aktualijoms skirtoje grupėje pagrindinis „eteris” teko būtent jo darbams. Išskirtinai gausus archyvas šiandien leidžia mums patirti kelionę laiku. Nemažai jo sukurtų nuotraukų vietiniai rastų savo šeimų albumuose. Kiti, autoriaus požiūriu, galbūt, nepavykę, netinkami, nereprezentatyvūs kadrai, kadaise likę jo žinioje, mums, tikėtina, maloni staigmena, ateičiai palikta žinutė nuo kūrėjo, leidžianti iš šiandienos perspektyvos, kitu rakursu dirstelėtį į praeitį.

Pigagos fotografijos – sentimentus keliantys ir konkretų laikmetį menantys reliktai. Tai labiau reprezentatyvūs kadrai – žmonės fotosesijoms ruošdavosi, puošdavosi, pozuodavo (pasitaikydavo, žinoma, ir reportažinio pobūdžio vaizdų). Juk sovietmečiu fotografija nebuvo tokia prieinama, kaip dabar, kai fiksuoti galime bet kurią akimirką, tada, kada norime. Juostos kadrų skaičius buvo ribotas, todėl kiekvienas būsimas nuotraukos vaizdinys turėjo būti apgalvotas iš anksto ir jokiais filtrais (kas populiaru šiandien) vėliau „netobulumai“ nebuvo taisomi. Kalbant apie jo kurtų nuotraukų specifiką, čia mažai kokių nors meninių sprendimų ieškojimų, greičiau – noras profesionaliai atlikti darbą, t. y. – sukurti kokybišką fotografiją.

Šiemet – jau 44 metai, kai šio asmens nėra gyvųjų tarpe, tačiau jo darbai vis dar jaudina. Vargu, ar pats autorius numanė apie tokią savo palikimo sklaidą socialiniuose tinkluose. Džiugu, kad šis archyvas, iniciatyvių žmonių dėka tapo prienamas daugeliui ir, kad toliau yra sistemingai rūšiuojamas ir inventorizuojamas atsakingos šalies institucijos. Kadangi K. Pigaga yra reikšmingas Panemunėlio krašto istorijai, jo palikimas gali padėti užpildyti tam tikras istorijos spragas, galbūt tai detalė dėlionei aiškesnio praeities paveikslo.

Tokie atradimai, kaip šis, skatina dar labiau gvildenti krašto istoriją, nes tai neginčijamai praturtina mūsų gyvenimus ir vietovės istoriją. Ypatingai šiemet, kai Panemunėlis paskelbtas 2022 m. mažąja kultūros sostine ir sudarytos geresnės sąlygos atskleisti vietos kultūros akcentus. Šie metai nėra skirti tik parodyti visa tai, ką turime geriausio. Įprastai kultūros sostinės metai yra atspirties taškas, nuo kurio viskas prasideda ir įgavus pagreitį plėtojama toliau. Norisi, jog šios K. Pigagos fotografijos gyvuotų ne tik Facebook grupėje, bet būtų panaudotos ateities kūrybiniams projektams. Kadangi yra svarbus vietos tapatybę žymintis reliktas, pasakojantis čia gyvenusių žmonių istorijas. Tai – laiko perspektyvą žymintis dokumentas, liudijantis praeitį, ir kviečiantis mąstyti apie ateitį.

Akivaizdu, jog Panemunėlio kraštas vis labiau pateisina mažiosios kultūros sostinės vardą – daugėja mokslinių tyrimų apie vietovės reikšmingus žmones, jų veiklą, todėl gausėja ir aukštos kokybės vietinių reginių ir renginių. Pavyzdžiui – atgijusios kunigo švietėjo Jono Katelės, poetės Matildos Olkinaitės legendos, Marcelės Kubiliūtės, vietos tapatybę žymintis linų krašto fenomenas ir t.t. Vis daugiau dėmesio skiriama ir vietinės reikšmės žmonių veiklai. Juk čia gyveno ir kūrė daug paprastų, tačiau turinčių ypatingų talentų žmonių – dailininkų, audėjų, medžio meistrų ar kitų, palikusių tam tikrą pėdsaką. Jie neturi būti pamiršti. Norisi tikėti, kad ateityje turėsime leidinį, skirtą išskirtinai mūsų krašto gyventojų gyvenimo ir veiklos istorijoms. Tereikia pasinaudoti šiuo impulsu, kuomet kultūrinis gyvenimas yra suaktyvėjęs.

Dažnai tenka išgirsti, jog virtualėjantis pasaulis yra problema, socialiniai tinklai „suryja“ daug mūsų laiko. Bet, visgi, galime pasidžiaugti ir teigiama to puse – sukurta puiki erdvė informacijos sklaidai. Šiuo atveju – čia atgyja praeities asmenybės ir jų kūryba ir visa tai tampa prieinama visuomenei, kuriai svarbi istorija ir ryšys su gimtuoju kraštu ir jo žmonėmis.